KIRJALLINEN KYSYMYS E-3348/00

esittäjä(t): Anna Karamanou (PSE) neuvostolle

(25. lokakuuta 2000)

Aihe: Demokraattisten instituutioiden vahvistaminen ja kansallisten vähemmistöjen kunnioittamisen edistäminen

Albaniassa viime aikoina pidettyjen paikallisvaalien aikana maan eteläosassa, jossa enemmistö asukkaista kuuluu maan kreikkalaiseen vähemmistöön, havaittiin monia psykologisen väkivallan harjoittamisen tapauksia. Himaran alueella ulkomaalaiset tarkkailijat kirjasivat ja kreikkalaisen yhteisön jäsenet esittivät valituksia monista sääntöjenvastaisuustapauksista, jopa vaalituloksen väärentämisestä kreikkalaista vähemmistöä edustavien ihmisoikeuspuolueen (KEADin) ja Omonia-puolueen muodostaman vaaliliiton ehdokkaan vahingoksi.

Mitä toimia neuvosto aikoo toteuttaa demokraattisten instituutioiden vahvistamiseksi, oikeusvaltion rakentamiseksi sekä vähemmistöjen kunnioittamisen edistämiseksi Albaniassa, jotka ovat edellytyksiä sille, että tämä maa voidaan liittää eurooppalaisiin instituutioihin?

Vastaus

(8. maaliskuuta 2001)

1. Neuvosto on perehtynyt Euroopan turvallisuus- ja yhteistyöjärjestön Demokraattisten instituutioiden ja ihmisoikeuksien toimiston ODIHR:n 16. lokakuuta 2000 julkaisemaan alustavaan selvitykseen, 11. joulukuuta 2000 julkaistuun ETYJ:n ja ODIHR:n lopulliseen selvitykseen sekä 10. marraskuuta 2000 julkaistuun Euroopan neuvoston Paikallis- ja aluehallinnon kongressin selvitykseen Albanian kunnallisvaalien sujumisesta.

2. Euroopan turvallisuus- ja yhteistyöjärjestön pysyvän neuvoston ja Euroopan neuvoston puitteissa antamassaan julkilausumassa Euroopan unioni pahoitteli vaalien ensimmäisellä ja toisella kierroksella todettuja vakavia häiriöitä ja selkkauksia, erityisesti niitä, jotka vaikuttivat laajalti Himaran kreikkalaisväestön äänestämiseen.

3. Koska Albania on luokiteltu maaksi, joka voidaan ottaa mukaan vakautus- ja assosiaatiosopimukseen, demokratian periaatteiden, ihmisoikeuksien sekä vähemmistöjen oikeuksien kunnioittaminen ovat tärkeitä perusteita Albanian ja Euroopan unionin tulevien suhteiden kannalta. Perehdyttyään komission

kertomukseen vakautus- ja assosiaatiosopimuksen tekemistä Albanian kanssa koskevien neuvottelujen mahdollisuudesta neuvosto katsoi 24. tammikuuta 2000, että Albanian pitäisi ensin korjata tiettyjä talouden, politiikan ja instituutioiden puutteita. Koska Albanian lähentäminen Euroopan unionin rakenteita kohti on Tiranan hallituksen strateginen tavoite, EU:lla on huomattavaa vipuvoimaa Albanian vähemmistöjen tilanteen kohentamisessa. Maan viranomaiset sen varmasti tietävät.

4. Tämän lisäksi Albania on sitoutunut kunnioittamaan vähemmistöön kuuluvien oikeuksia Euroopan unionin ja Länsi-Balkanin maiden yhteisen 24. marraskuuta pidetyn Zagrebin huippukokouksen päätteeksi annetussa julkilausumassa. Siinä EU ilmoitti tiivistävänsä yhteistyötään Albanian kanssa ja täsmentävänsä vaadittavia uudistuksia. Neuvosto on perustanut EU:n ja Albanian yhteisen korkean tason erityisryhmän, joka arvioi edistymistä, suosittaa tarpeellisia uudistustoimenpiteitä ja antaa neuvoja ja opastusta kaikilla komission vuonna 1999 laatimassa toteutettavuusraportissa tarkoitetuilla asianmukaisilla alueilla kuten makrotalouden vakaus ja kiireelliset rakenneuudistukset, turvallisuuden ja yleisen järjestyksen turvaaminen sekä hallinnon ja lainsäädännön täytäntöönpanon parantaminen (kuten julkisen hallinnon uudistus, oikeuslaitos, oikeusvaltion ja ihmisoikeuksien ja vähemmistöjen oikeuksien kunnioittaminen). Johtoryhmä voi tarkastella myös kaikkia muita vakautus- ja assosiaatioprosessiin liittyviä kysymyksiä. Neuvosto voi näin seurata läheltä Albanian hallituksen toteuttamia toimenpiteitä näillä aloilla.

5. Euroopan yhteisö on jo antanut rahallista tukea demokratiaa ja ihmisoikeuksia Albaniassa ja sen lähialueilla vahvistaville hankkeille vuosina 19931999 kaikkiaan 18,8 miljoonaa euroa.

6. Puheenjohtajavaltion Euroopan unionin puolesta 1. joulukuuta 2000 antamassa julkilausumassa kuitenkin muistutetaan, että korostunut turvautuminen väkivaltaan poliittisten tavoitteiden saavuttamiseksi huolestuttaa EU:ta. Se kehottikin voimakkaasti noudattamaan oikeusvaltion periaatetta ja asetti Albanian Euroopan unioniin lähentymisen ehdoksi laillisten menetelmien ja instituutioiden kunnioittamisen, väkivallasta pidättäytymisen sekä suvaitsevaisuuden ja vuoropuhelun hengen noudattamisen.